CELEX: 32021D2073
Language: sl
Date: 2021-11-25 00:00:00
Title: Sklep Sveta (SZVP) 2021/2073 z dne 25. novembra 2021 v podporo izboljšanju operativne učinkovitosti Organizacije za prepoved kemičnega orožja (OPCW) s satelitskimi posnetki

26.11.2021   
               
               
                  SL
               
               
                  Uradni list Evropske unije
               
               
                  L 421/65
               
            
         SKLEP SVETA (SZVP) 2021/2073
         z dne 25. novembra 2021
         v podporo izboljšanju operativne učinkovitosti Organizacije za prepoved kemičnega orožja (OPCW) s satelitskimi posnetki
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 28(1) in 31(1) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:
         
                     (1)
                  
                  
                     Evropski svet je 12. decembra 2003 sprejel Strategijo EU proti širjenju orožja za množično uničevanje (v nadaljnjem besedilu: strategija EU), ki v poglavju III vsebuje seznam ukrepov za preprečevanje širjenja tega orožja.
                  
               
                     (2)
                  
                  
                     V strategiji EU je poudarjeno, da imata Konvencija o prepovedi razvoja, proizvodnje, kopičenja zalog in uporabe kemičnega orožja ter o njegovem uničenju (v nadaljnjem besedilu: Konvencija o kemičnem orožju) in Organizacija za prepoved kemičnega orožja (OPCW) ključno vlogo pri ustvarjanju sveta brez kemičnega orožja. Cilji strategije EU dopolnjujejo tiste, za katere si prizadeva OPCW v okviru svojih pristojnosti za izvajanje Konvencije o kemičnem orožju.
                  
               
                     (3)
                  
                  
                     Svet je 22. novembra 2004 sprejel Skupni ukrep 2004/797/SZVP (1) o podpori dejavnostim OPCW. Temu skupnemu ukrepu je po izteku njegove veljavnosti sledil Skupni ukrep Sveta 2005/913/SZVP (2), ki mu je nato sledil Skupni ukrep Sveta 2007/185/SZVP (3). Skupnemu ukrepu 2007/185/SZVP so sledili sklepi Sveta 2009/569/SZVP (4), 2012/166/SZVP (5), 2013/726/SZVP (6), (SZVP) 2015/259 (7), (SZVP) 2017/2302 (8), (SZVP) 2017/2303 (9), (SZVP) 2019/538 (10) in (SZVP) 2021/1026 (11).
                  
               
                     (4)
                  
                  
                     V Sklepu (SZVP) 2017/2303 je med drugim določeno, da se OPCW zagotovi podpora z dostopom do satelitskih posnetkov in analize satelitskih posnetkov Satelitskega centra Evropske unije (Satcen).
                  
               
                     (5)
                  
                  
                     Svet je 10. decembra 2018 sprejel Sklep (SZVP) 2018/1943 (12), ki določa dvanajstmesečno podaljšanje obdobja izvajanja Sklepa (SZVP) 2017/2303 brez stroškov.
                  
               
                     (6)
                  
                  
                     Svet je 9. decembra 2019 sprejel Sklep (SZVP) 2019/2112 (13), ki določa dodatno dvanajstmesečno podaljšanje obdobja izvajanja Sklepa (SZVP) 2017/2303 brez stroškov.
                  
               
                     (7)
                  
                  
                     Zaradi izvajanja Sklepa (SZVP) 2017/2303 se lahko OPCW zanaša na edinstvene informacije, pridobljene z analizo satelitskih posnetkov Satcen, tako pri načrtovanju obeh misij kot pri analizi informacij.
                  
               
                     (8)
                  
                  
                     Operativno učinkovitost OPCW bi bilo treba izboljšati, tako da se satelitski posnetki in analize satelitskih posnetkov Satcen, ki podpirajo dejavnosti, za katere je OPCW dal mandat, in misije OPCW, zagotavljajo tudi po koncu obdobja izvajanja Sklepa (SZVP) 2017/2303 –
                  
               SPREJEL NASLEDNJI SKLEP:
         
            Člen 1
            
               1.   Unija za namene takojšnje in praktične uporabe nekaterih elementov strategije EU podpira projekt OPCW za izboljšanje njegove operativne učinkovitosti s satelitskimi posnetki in analizami satelitskih posnetkov, ki jih zagotavlja Satcen, z naslednjimi cilji:
               
                           —
                        
                        
                           povečanje zmogljivosti OPCW za podporo dejavnosti, za katere je OPCW dal mandat (skupina za oceno ujemanja med prijavljenim in dejanskim stanjem (DAT), misija za ugotavljanje dejstev (FFM), preiskovalna in identifikacijska skupina (IIT) itd.), z analizo satelitskih posnetkov za namene dokazovanja ali podkrepitve ugotovitev, ter
                        
                     
                           —
                        
                        
                           uporaba ciljno usmerjene analize satelitskih posnetkov za interesna območja (lokacije, poti itd.) pri načrtovanju misij, za katere je OPCW dal mandat (primeri domnevne uporabe, preveritvene inšpekcije, obiski za zagotavljanje tehnične pomoči itd.), da se povečata varnost in zaupanje v točnost preverjanja.
                        
                     
            
               2.   V okviru odstavka 1 so dejavnosti v okviru projekta OPCW, ki jih podpira Unija in ki so skladne z ukrepi iz poglavja III strategije EU, naslednje:
               
                           —
                        
                        
                           omogočanje OPCW, da s pomočjo satelitskih posnetkov učinkovito izvaja ustrezen nadzor in zagotovi potrebno poročanje organom OPCW za oblikovanje politik (Izvršni svet in Konferenca držav pogodbenic), ter
                        
                     
                           —
                        
                        
                           omogočanje OPCW, da s pomočjo satelitskih posnetkov natančno, učinkovito in varno izvaja dejavnosti preverjanja ter zagotavlja zahtevano pomoč državam pogodbenicam.
                        
                     
            
               3.   Projekt iz odstavka 1 med drugim zadeva zagotavljanje orodij za ocenjevanje razmer v zvezi z varnostjo misije za ugotavljanje dejstev, vključno s stanjem cestnega omrežja, in sicer s posredovanjem produktov satelitskih posnetkov Satcen OPCW.
            
            
               4.   Podroben opis dejavnosti, ki jih podpira Unija, iz odstavka 2 je v projektnem dokumentu v Prilogi.
            
         
         
            Člen 2
            
               1.   Za izvajanje tega sklepa je odgovoren visoki predstavnik Unije za zunanje zadeve in varnostno politiko (VP).
            
            
               2.   Za tehnično izvajanje projekta iz člena 1 je pristojen Tehnični sekretariat OPCW (v nadaljnjem besedilu: Tehnični sekretariat). To nalogo opravlja pod odgovornostjo in nadzorom VP. V ta namen VP sklene potrebne dogovore s Tehničnim sekretariatom.
            
         
         
            Člen 3
            
               1.   Referenčni finančni znesek za izvajanje projekta iz člena 1 je 1 593 353,22 EUR.
            
            
               2.   Odhodki, ki se financirajo iz zneska iz odstavka 1, se upravljajo v skladu s postopki in pravili, ki se uporabljajo za splošni proračun Unije.
            
            
               3.   Komisija nadzira pravilno upravljanje odhodkov iz odstavka 2. V ta namen s Tehničnim sekretariatom sklene ustrezni sporazum. V tem sporazumu se določi, da Tehnični sekretariat zagotovi razpoznavnost prispevka Unije, ki ustreza njegovemu obsegu, in opredelijo ukrepi za lažje ustvarjanje sinergij in izogibanje podvajanju dejavnosti.
            
            
               4.   Komisija si prizadeva skleniti sporazum iz odstavka 3 čim prej po začetku veljavnosti tega sklepa. Komisija obvesti Svet o kakršnih koli težavah pri tem postopku ter o datumu sklenitve sporazuma.
            
         
         
            Člen 4
            VP o izvajanju tega sklepa poroča Svetu na podlagi rednih poročil, ki jih pripravi Tehnični sekretariat. Poročila VP so podlaga za ocenjevanje, ki ga izvede Svet. Komisija zagotovi podatke o finančnih vidikih projekta iz člena 1.
         
         
            Člen 5
            
               1.   Ta sklep začne veljati na dan sprejetja.
            
            
               2.   Ta sklep preneha veljati 48 mesecev po datumu sklenitve sporazuma iz člena 3(3). Vendar pa preneha veljati šest mesecev po svojem začetku veljavnosti, če navedeni sporazum v tem času ni bil sklenjen.
            
         
         
            V Bruslju, 25. novembra 2021
            
               
                  Za Svet
               
               
                  predsednik
               
               Z. POČIVALŠEK
            
         
         
            (1)  Skupni ukrep Sveta 2004/797/SZVP z dne 22. novembra 2004 o podpori dejavnostim OPCW v okviru izvajanja Strategije EU proti širjenju orožja za množično uničevanje (UL L 349, 25.11.2004, str. 63).
         
            (2)  Skupni ukrep Sveta 2005/913/SZVP z dne 12. decembra 2005 o podpori dejavnostim OPCW v okviru izvajanja Strategije EU proti širjenju orožja za množično uničevanje (UL L 331, 17.12.2005, str. 34).
         
            (3)  Skupni ukrep Sveta 2007/185/SZVP z dne 19. marca 2007 o podpori dejavnostim OPCW v okviru izvajanja Strategije EU proti širjenju orožja za množično uničevanje (UL L 85, 27.3.2007, str. 10).
         
            (4)  Sklep Sveta 2009/569/SZVP z dne 27. julija 2009 o podpori dejavnostim OPCW v okviru izvajanja Strategije EU proti širjenju orožja za množično uničevanje (UL L 197, 29.7.2009, str. 96).
         
            (5)  Sklep Sveta 2012/166/SZVP z dne 23. marca 2012 o podpori dejavnostim Organizacije za prepoved kemičnega orožja (OPCW) v okviru izvajanja Strategije EU proti širjenju orožja za množično uničevanje (UL L 87, 24.3.2012, str. 49).
         
            (6)  Sklep Sveta 2013/726/SZVP z dne 9. decembra 2013 o podpori Resoluciji VS ZN 2118 (2013) in sklepu Izvršnega sveta OPCW EC-M-33/Dec 1 v okviru izvajanja Strategije EU proti širjenju orožja za množično uničevanje (UL L 329, 10.12.2013, str. 41).
         
            (7)  Sklep Sveta (SZVP) 2015/259 z dne 17. februarja 2015 o podpori dejavnostim Organizacije za prepoved kemičnega orožja (OPCW) v okviru izvajanja Strategije EU proti širjenju orožja za množično uničevanje (UL L 43, 18.2.2015, str. 14).
         
            (8)  Sklep Sveta (SZVP) 2017/2302 z dne 12. decembra 2017 v podporo dejavnostim OPCW za pomoč pri sanaciji nekdanjega območja shranjevanja kemičnega orožja v Libiji v okviru izvajanja Strategije EU proti širjenju orožja za množično uničevanje (UL L 329, 13.12.2017, str. 49).
         
            (9)  Sklep Sveta (SZVP) 2017/2303 z dne 12. decembra 2017 v podporo nadaljnjemu izvajanju Resolucije Varnostnega sveta ZN 2118 (2013) in sklepa Izvršnega sveta OPCW EC-M-33/DEC.1 o uničenju sirskega kemičnega orožja v okviru izvajanja Strategije EU proti širjenju orožja za množično uničevanje (UL L 329, 13.12.2017, str. 55).
         
            (10)  Sklep Sveta (SZVP) 2019/538 z dne 1. aprila 2019 o podpori dejavnostim Organizacije za prepoved kemičnega orožja (OPCW) v okviru izvajanja Strategije EU proti širjenju orožja za množično uničevanje (UL L 93, 2.4.2019, str. 3).
         
            (11)  Sklep Sveta (SZVP) 2021/1026 z dne 21. junija 2021 o podpori programu za kibernetsko varnost in odpornost ter zagotavljanje informacijske varnosti Organizacije za prepoved kemičnega orožja (OPCW) v okviru izvajanja Strategije EU proti širjenju orožja za množično uničevanje (UL L 224, 24.6.2021, str. 24).
         
            (12)  Sklep Sveta (SZVP) 2018/1943 z dne 10. decembra 2018 o spremembi Sklepa (SZVP) 2017/2303 v podporo nadaljnjemu izvajanju Resolucije Varnostnega sveta ZN 2118 (2013) in sklepa Izvršnega sveta OPCW EC-M-33/DEC.1 o uničenju sirskega kemičnega orožja v okviru izvajanja Strategije EU proti širjenju orožja za množično uničevanje (UL L 314, 11.12.2018, str. 58).
         
            (13)  Sklep Sveta (SZVP) 2019/2112 z dne 9. decembra 2019 o spremembi Sklepa (SZVP) 2017/2303 v podporo nadaljnjemu izvajanju Resolucije Varnostnega sveta ZN 2118 (2013) in sklepa Izvršnega sveta OPCW EC-M-33/DEC.1 o uničenju sirskega kemičnega orožja v okviru izvajanja Strategije EU proti širjenju orožja za množično uničevanje (UL L 318, 10.12.2019, str. 159).
      
      
         
            PRILOGA
            PROJEKTNI DOKUMENT
            Podpora Unije za izboljšanje operativne učinkovitosti Organizacije za prepoved kemičnega orožja s satelitskimi posnetki
            1.   Ozadje
            
            Pri analitskih postopkih Organizacije za prepoved kemičnega orožja (v nadaljnjem besedilu: OPCW) sta potrebna kar najzanesljivejša podkrepitev in preverjanje pridobljenih dokaznih informacij. Čeprav satelitski posnetki niso edini vir dokaznih informacij, lahko zagotovijo indice in podkrepitve, ki jih ne moremo dobiti iz drugih virov, s čimer omogočajo dragocene analitske izsledke, ki se lahko uporabijo za zagotovitev celovitega izvajanja Konvencije o kemičnem orožju. Ključnega pomena za to so zadostne institucionalne zmogljivosti, pri tem pa posnetki in analiza posnetkov lahko omogočijo podrobnejše in zanesljivejše načrtovanje misij, zmanjšanje varnostnih tveganj za napotene skupine, pa tudi lažje pridobivanje dokaznih informacij in analiz za stroškovno učinkovitejše preverjanje.
            Zaradi izvajanja Sklepa Sveta SZVP/2017/2303 se lahko OPCW zanaša na edinstvene informacije, pridobljene z analizo posnetkov Satcen, tako pri načrtovanju misij kot pri analizi informacij. Prizadevanja OPCW za izvajanje temeljitejših razgovorov z očividci, podkrepitev izjav očividcev in natančnejše določanje interesnih lokacij so se s satelitskimi posnetki okrepila. V času od leta 2014 se je s satelitskimi posnetki Sirske arabske republike izboljšalo ocenjevanje razmer in varnosti ter zmanjšalo tveganje za misije OPCW na terenu na lokacijah, ki jih je treba obiskati ali kjer je treba opraviti inšpekcijo. Z vključevanjem analize posnetkov v operativno načrtovanje so lahko skupine OPCW prilagodile svoje delovanje na kraju samem, saj so člani skupine skoraj v realnem času dobili posnetke območja, na katerega so se napotili. Izkazalo se je, da analiza posnetkov strateško pospešuje analitska prizadevanja OPCW in da tako bo tudi v prihodnje.
            Poleg tega je preiskav domnevne uporabe še vedno izjemno veliko, tako kot tudi sklepov Izvršnega sveta, ki odrejajo dodatne obiske lokacij, misije za ugotavljanje dejstev in preiskave, za katere je še vedno potrebna podpora satelitskih posnetkov. Edinstvene analitske zmogljivosti, ki jih zagotavlja Satcen, so skupinam pod mandatom OPCW, omogočile, da podkrepijo informacije iz drugih virov in podrobneje analizirajo primere domnevne uporabe v Sirski arabski republiki. Analiza satelitskih posnetkov se je izkazala za nepogrešljivo za skupine OPCW, ki delujejo v tej državi. Poleg svojih dejavnostih, za katere ima mandat v zvezi s Sirsko arabsko republiko, OPCW pričakuje, da bo imela analiza satelitskih posnetkov vse večjo vlogo v primerih domnevne uporabe kemičnega orožja zunaj te države, saj lahko olajša izvajanje dejavnosti, povezanih s členom 9 Konvencije o kemičnem orožju (posvetovanja, sodelovanje in ugotavljanje dejstev), in v primerih morebitnega pristopa držav, ki imajo v posesti kemično orožje, k tej konvenciji v prihodnosti.
            2.   Namen projekta
            
            2.1   Splošni cilji projekta
            
            Splošni cilj projekta je zagotoviti zmogljivost sekretariata za lažje izvajanje člena 9 Konvencije o kemičnem orožju (posvetovanja, sodelovanje in ugotavljanje dejstev) in s tem povezanih sklepov Izvršnega sveta OPCW z zagotavljanjem storitev posnetkov, ki odpravljajo vrzeli v ocenjevanju razmer za misije, na ta način pa prispevati k manjši ranljivosti OPCW pri napotitvah in v največji možni meri povečati analitsko učinkovitost OPCW.
            2.2   Specifični cilji
            
            
                        —
                     
                     
                        Razširitev zmogljivosti OPCW za podporo dejavnostim, za katere ima OPCW mandat (skupina za oceno ujemanja med prijavljenim in dejanskim stanjem (DAT), misija za ugotavljanje dejstev (FFM), preiskovalna in identifikacijska skupina (IIT) itd.), z analizo posnetkov za namene dokazovanja ali podkrepitve ugotovitev,
                     
                  
                        —
                     
                     
                        uporaba ciljno usmerjene analize posnetkov za interesna območja (lokacije, poti itd.) pri načrtovanju misij, za katere ima OPCW mandat (primeri domnevne uporabe (IAU), preveritvene inšpekcije, obiski za zagotavljanje tehnične pomoči itd.), da se povečata varnost in zaupanje v točnost preverjanja.
                     
                  2.3   Rezultati
            
            
               Projekt prispeva k naslednjim pričakovanim rezultatom:
            
            
                        —
                     
                     
                        uporaba posnetkov in analiz v zvezi z iskanimi dokazi za podporo in podkrepitev ugotovitev skupin in postopkov preverjanja,
                     
                  
                        —
                     
                     
                        čim večje zmanjšanje varnostnih tveganj in boljše ocenjevanje razmer, da se omogoči čim učinkovitejše načrtovanje misij OPCW.
                     
                  3.   Opis dejavnosti
            
            
               Dejavnost 1 – omogočanje OPCW, da prek posnetkov učinkovito izvaja ustrezen nadzor in zagotovi potrebno poročanje organom OPCW za oblikovanje politik (Izvršni svet in Konferenca držav pogodbenic)
            
            
               Namen te dejavnosti je, da s posnetki in analizo posnetkov zagotoviti, da bo OPCW razpolagala z informacijami za ciljno analitsko presojanje dokazov, hkrati pa optimizira načrtovanje OPCW (razporejanje sredstev in prizadevanja) za večjo učinkovitost misij in manjšo ranljivost.
            
               Dejavnost 2 – omogočanje OPCW, da prek posnetkov natančno, učinkovito in varno izvaja dejavnosti preverjanja ter zagotavlja zahtevano pomoč državam pogodbenicam
            
            
               Pri tej dejavnosti je poudarek na zagotavljanje storitev posnetkov po potrebi, in sicer pri različnih zahtevah za ugotavljanje dejstev, ki jih države pogodbenice predložijo v okviru Konvencije o kemičnem orožju (primeri domnevne uporabe, preveritvene inšpekcije, obiski za zagotavljanje tehnične pomoči itd.), in optimizacijo načrtovanja OPCW (razporejanje sredstev in prizadevanja) za večjo učinkovitost misij in manjšo ranljivost.
            4.   Trajanje
            
            Po pričakovanjih naj bi se uvedba, financirana s tem projektom, izvedla in zaključila v 48 mesecih.
            5.   Upravičenci
            
            Upravičenci projekta bodo osebje in skupine Tehničnega sekretariata OPCW ter deležniki CWC, vključno z državami pogodbenicami.
            6.   Razpoznavnost EU
            
            OPCW ob upoštevanju razumnih varnostnih pomislekov in ukrepov za razpoznavnost/komuniciranje, ki so na voljo za projekt, sprejme vse ustrezne ukrepe, da javnost seznani z dejstvom, da je ta projekt financirala Unija.